**Rekordszámú turista horgászjegyet váltottak ki idén**

**Töretlen a turista állami horgászjegy népszerűsége. A Nemzeti Élelmiszerlánc-biztonsági Hivatal (NÉBIH) speciális, 90 napos horgászjegyét augusztus végéig több mint 6400-an váltották ki, már most meghaladva ezzel a tavalyi egész éves igénylések számát. Az online megszerezhető engedély kiváló lehetőség a hobbi pecások, valamint a horgászattal még csak most ismerkedők számára.**

A TUHIR 2014. május 1-jén indult – a közigazgatásban a maga nemében egyedülálló módon – teljesen online felületen, amelyen keresztül bárki, akár otthonról is, egyszerűen kiválthatja a horgászáshoz szükséges engedélyt. A rendszer az eltelt közel két és fél évben nagy népszerűségre tett szert, már több mint 25000-en regisztráltak az oldalon. Augusztus végéig 6470-en váltottak horgászjegyet, meghaladva ezzel a tavalyi egész éves igénylések számát.

A lehetőség nem csak a magyar horgászok körében népszerű. 51 ország lakói, többek között svédek, norvégok, svájciak, japánok és kanadaiak, váltottak turista állami horgászjegyet, hogy magyar vizekben horgászhassanak.

A turista állami horgászjegy kiváltásához a horgászoknak a <https://tuhir.nebih.gov.hu/> oldalon kell regisztrálniuk, majd sikeresen kitölteniük egy halfaj és alapvető jogszabályi ismeretekből álló tesztet. Az ehhez szükséges tananyag elérhető a TUHIR oldalán. Igénylés előtt a rendszer ellenőrzi, hogy az igénylő nincs-e eltiltva a horgászjegyváltás lehetőségétől. A jegy díja bankkártyás tranzakcióval egyenlíthető ki. Ezt követen pár percen belül e-mail-ben megérkezik a turista állami horgászjegy, a fogási napló, valamint a díjfizetési bizonylat.

A jegy 90 napig érvényes és egy horgászbottal (1 bot max. 3 horoggal + 1 db max. 1 négyzetméteres csalihalfogó emelőháló) való horgászatra nyújt lehetőséget. A horgászjegy érvényességének induló napja előre beállítható a rendszerben. Az érvényesség kezdetéről, valamint annak lejártáról a program automatikusan emlékeztetőt küld.

Fontos, hogy a turista állami horgászjegy mellé is kell területi jegyet váltani. Az e nélküli történő horgászás ugyanis jogosulatlan horgászatnak minősül, ami – a turista állami horgászjegy bevonásán túl – halvédelmi bírság kiszabásával is jár.

2016. szeptember 9.

Nemzeti Élelmiszerlánc-biztonsági Hivatal

Földművelésügyi Igazgatóság